Citroën Ami

Vznik

Ami vznikol ako model medzi exkluzívnym DS a ekonomickým 2CV. Automobil sa stal vo Francúzsku najpredávanejším automobilom v roku 1966. Porazil tak nakrátko konkurenta Renault 4. Automobil vznikol ako koncept AM. Vozidlo nemalo presahovať 4 metre a malo pohodlne odviezť 4 ľudí. Za koncepciu sa zvolil model 2CV, ktorý však nevyhovoval kvôli zadnej prehnutej časti, ľudia museli mať priklonenú hlavu dopredu.
Flaminio Bertoni tak navrhol postaviť zadnú časť opačne, v tvare písmena Z. Automobil sa tak radí karosériou do neobvyklého typu notchback. Názov Ami vznikol z názvu projektu AM a talianskeho amici alebo francúzskeho ami, priateľ. Ami sa licenčne vyrábal v bývalej Juhoslávií (v dnešnom Slovinsku) v automobilke Tomos pod názvom Tomos Amis. Výroba prebiehala aj v Španielskom meste Vigo a v Brazílskom Porto-Real.

Ami 6 (1961 - 1969)

V apríli 1961 prišiel na trh prvý model s názvom Ami. Model si napriek detským chybám v prvých rokoch našiel svoju klientelu. Prebral mäkký podvozok modelu 2CV ale prvky interiéru z exkluzívneho modelu DS ako napríklad volant, kľučky dverí, komfortné sedadlá a ovládacie prvky. Predné okná sú sťahovateľné do polovice, zadné boli pevné. Maximálna rýchlosť bola podľa motorizácie od 105 do 123 km/h. Prevodovka bola synchronizovaná 4. stupňová prepojená s brzdami pre lepšiu účinnosť brzdenia motorom. Strecha bola z laminátu podobne ako pri modeli DS, zvyšovalo to odolnosť voči korózií v okolí rámu. Nové svetlomety boli obdĺžnikového tvaru od firmy CIBIM, úpravou paraboly sa dosiahla 2x lepšia svetelnosť ako pri konvenčných okrúhlych svetlometoch. Prvým modelom nepostačovala ručná brzda z modelu 2CV. K vozidlu sa preto dodával drevený kolík určený pre výmenu kolesa alebo trvalom odstavení.
V roku 1964 prišiel model Ami Break (kombi). Jeho hlavnou výhodou bola lepšia vírová aerodynamika ako pri notchbacku Ami. Model Ami bol preto nahradený modelom Ami 6 so splývajúcou zadnou časťou. Od júna 1966 dostal model 12 voltovú elektroinštaláciu. Pri tej príležitosti prešiel interiér malým faceliftom. V roku 1968 dostal model nové zadné svetlá lichobežníkového tvaru, ktoré boli použité aj pre model 2CV.

Ami 8 (1969 - 1978)

V marci 1969 bol predstavený na autosalóne v Ženeve. Ami 8 je vlastne facelift Ami 6, exteriér bol pozmenený druhým továrnym dizajnérom Robertom Opronom. Model sa predával vo verzií Club a Confort, svojím prevedením konkuroval nižšej strednej triede. Vedeniu automobilky však bolo jasné, že Ami 8 bude posledný Ami vo výrobe. Predaje boli necelých 100 000 kusov ročne s klesajúcou tendenciou, na rozdiel od predchádzajúceho Ami 6, ktorý dosahoval 170 000 ročne. V roku 1974 automobilku zachránil Peugeot a v roku 1976 prebehlo zlúčenie do skupiny PSA. V roku 1978 je ročný predaj necelých 54 000 kusov. Peugeot ukončil výrobu a ponúkol svoju platformu 104 pre nový model Citroënu. Ami 8 saloon tak mal priameho nástupcu až Citroën ZX.

Ami Super (1973-1976)

Na konci roku 1970 pribudol model GS s 4 valcovým vzduchom chladeným motorom o objeme 1015 ccm a výkone 55 koní. Tento motor však pre GS nebol dostatočný a v roku 1972 bol nahradený novším a väčším motorom o objeme 1222 ccm. Automobilke tak vznikol prebytok stále vyrábaných motorov 1015. Automobilka rozhodla o montáži do modelu Ami 8 s premenovaním na Ami Super. Od januára 1973 tak prišiel na trh model Super, ktorý dosahoval rýchlosť 140 km/h. Ami super sa odlišoval viacerými znakmi, karoséria bola rovnaká ale hrúbka plechu bola zväčšená pre vysoké rýchlosti. Ďalšími odlišnosťami oproti Ami 8 boli 4 otvory vpredu pre lepšie prúdenie vzduchu do chladiča. Posledným znakom bol malý monogram s označením motora 1015 a širšie pneumatiky. Do výbavy pribudli príplatkové jódové svetlá. Páka radenia a ručnej brzdy sa presunula na podlahu a interiér dostal plyšové čalúnenie. Do roku 1976 bolo vyrobených 76 000 kusov Ami Super a Ami Super Break.

M35 (1969-1971)

M35 bol výsledkom dohody s automobilkou NSU. Model M35 bol malosériový prototyp s rotačným motorom Wankel. Motor Wankel dosahoval takmer dvojnásobný výkon oproti klasickým piestovým a zvládal otáčky až 7000 za minútu. Uvažovalo sa o montáži 1 rotora pre Ami, Bi rotora pre GS a tri rotora pre CX. Citroën vkladal priveľké nádeje a financie do motora budúcnosti, bol jedným z dôvodov jeho neskoršieho krachu. Nákladný vývoj a výroba bola zmarená palivovou krízou a ekonomickou recesiou v 70. rokoch.
Pri vývoji vznikla aj menej známa helikoptéra Citroën, ktorá demonštrovala spoľahlivosť a silu motorov Wankel. Model M35 dosahoval cenou na model Dspecial. Ponúknutý bol iba vybraným zákazníkom, ktorý museli sľúbiť, že najazdia viac ako 14 000 míľ ročne. Bolo vyrobených 267 kusov z plánovaných 500. Citroën ich potom získal spať a zošrotoval. V modeli Citroën GZ boli všetky poznatky zužitkované a vzniklo 847 sériových kusov s motorom Wankel bi-rotor.